Source: https://domov.sme.sk/c/3539157/okresny-sud-musi-prijat-obzalobu-na-byvaleho-konatela-pivovaru-urpin.html
Timestamp: 2017-08-20 12:02:34+00:00
Document Index: 357957

Matched Legal Cases: ['súd ', 'súd ', 'súd ', 'súd ', 'súd ', 'súd ']

Okresný súd musí prijať obžalobu na bývalého konateľa pivovaru Urpín - domov.sme.sk
Okresný súd musí prijať obžalobu na bývalého konateľa pivovaru Urpín
Banská Bystrica 16. októbra (TASR) - Senát Krajského súdu v Banskej Bystrici dnes vyhovel sťažnosti špeciálneho prokurátora týkajúcej sa neprijatia obžaloby ...
16. okt 2007 o 15:22 TASR
Banská Bystrica 16. októbra (TASR) - Senát Krajského súdu v Banskej Bystrici dnes vyhovel sťažnosti špeciálneho prokurátora týkajúcej sa neprijatia obžaloby na 61-ročného Pavla Č., bývalého konateľa pivovaru Urpín BB, spol. s.r.o. Slovenská Ľupča. Prokurátor podal sťažnosť na krajský súd, pretože Okresný súd Banská Bystrica 5. septembra na verejnom zasadnutí odmietol obžalobu na spomínaného pivovarníka. Podľa jeho názoru došlo v prípravnom konaní k závažnému pochybeniu prokuratúry, ktoré nie je možné odstrániť pred súdom.
"Senát krajského súdu však nezistil žiadne pochybenie prokuratúry, pre ktoré by mal prvostupňový súd obžalobu neprijať. Okresný súd preto musí teraz vo veci konať a rozhodnúť," informovala dnes TASR hovorkyňa banskobystrického Krajského súdu Silvia Rúfusová.
O sťažnosti prokurátora mal krajský súd rozhodnúť už 9. októbra. Pavol Č. však predtým podal námietku zaujatosti voči predsedovi senátu krajského súdu, ktorý mal o sťažnosti rozhodovať. Ten sa však necíti byť voči Pavlovi Č. zaujatý, čo po jeho vyjadrení potvrdil aj iný elektronickou podateľňou náhodne určený senát krajského súdu. Preto mohol o sťažnosti prokurátora rozhodnúť pôvodný senát, dodala Rúfusová.
Prokurátor obžaloval Pavla Č. z pokračujúcich trestných činov, z krátenia dane a poistného a z nezaplatenia dane. Podľa neho konateľ pivovaru Urpín neodviedol v rokoch 1999 až 2003 príslušnému daňovému úradu daň z pridanej hodnoty, daň z piva, cestnú daň a zrážky zo mzdy vo výške približne 95 miliónov korún. Na účtoch a v pokladni pritom peniaze mal, ale použil ich na odmenu a prevádzku pivovaru.